Document ID: 31991R0344

Ir-Regolament Tal-Kummissjoni (KEE) Nru 344/91
tat-13 ta’ Frar 1991
li jistabbilixxi regoli dettaljati sabiex jiġi applikat ir-Regolament tal-Kunsill (KEE) Nru 1186/90 biex jiġi estiż l-iskop ta’ l-iskala Komunitarja għall-klassifika tal-karkassi tal-bhejjem tal-fart adulti
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidraw ir-Regolament tal-Kunsill (KEE) Nru 1186/90 tas-7 ta’ Mejju 1990 li jestendi l-iskop tal-iskala Komunitarja għall-klassifika tal-karkassi tal-bhejjem adulti tal-fart [1], u b’mod partikolari Artikolu 2 tiegħu,
Billi r-Regolament (KEE) Nru 1186/90, u b’mod partikolari Artikolu 1 tiegħu, ipprovda għall-iskop tal-iskala Komunitarja għall-klassifika tal-karkassi tal-bhejjem adulti tal-fart introdotta bir-Regolament tal-Kunsill (KEE) Nru 1208/81 fit-28 ta’ April 1981 li jistabbilixxi li trid tiġi estiża l-iskala Komunitarja għall-klassifika tal-karkassi tal-bhejjem adulti tal-fart [2] sabiex tkopri l-karkassi u n-nofs karkassi kollha mqiegħda fis-suq;
Billi jeħtieġu li jiġu speċifikati l-kondizzjonijiet sabiex jiġu identifikati l-karkassi kklassifikati; billi s-sistema tal-għoti tal-marka pprovvduta għall-prodotti kkunsinnati għall-intervent hija l-aktar addattata għal dan l-iskop u billi għaldaqstant għandhom isiru dispożizzjonijiet għall-għoti tal-marka simili għal dak stabbilit fir-Regolament tal-Kummissjoni (KEE) Nru 859/89 tad-29 ta’ Marzu 1989 li jistabbilixxi regoli ddettaljati sabiex jiġu applikati l-miżuri ta’ intervent fis-settur tal-laħam taċ-ċanga u tal-vitella [3], kif l-aħħar emendat bir-Rgolament (KEE) Nru 2271/90 [4], u b’mod partikolari Artikolu 4(3) tiegħu, filwaqt li jawtorizza lill-Istati Membri sabiex jikkonċedu eċċezzjonijiet rigward il-post fejn jiġu mqiegħda l-marki stabbiliti fih;
Billi skond il-prattiċi f’ċerti Stati Membri, fuq ċerti kondizzjonijiet, it-tikkettjar jipprovdi l-istess garanziji bħall-markar rigward kemm wieħed jista’ jorbot fuq l-identifikazzjoni u, b’żieda ma dan, jippermetti aktar tagħrif iddettaljat; billi huwa għaldaqstant approprjat li jingħata permess lill-Istati Membri li jużaw it-tikettjar minflok il-markar;
Billi għandhom isiru dispożizzjonijiet għall-indikazzjoni tal-kategorija skond ir-Regolament (KEE) Nru 1208/81, u b’mod partikolarit Artikolu 3(1) tiegħu;
Billi, minħabba l-kapaċità limitata ta’ ċerti biċċeriji fuq skala żgħira, wieħed għandu jdur fuq Artikolu 2(b) tar-Regolament (KEE) Nru 1186/90 u għandha ssir dispożizzjoni għall-possibbiltà li, fuq it-talba ta’ Stat Membru, titwarrab il-klassifika obbligatorja, meta jinqatel numru medju żgħir tal-bhejjem adulti tal-fart; billi l-Kummissjoni trid, meta tagħmel id-deċiżjonijiet tagħha, tqis ċerti ċirkostanzi, b’mod partikolari il-għan tal-armonizazzjoni gradwali f’dan il-qasam; billi, madankollu, sabiex tiġi ssimplifikata l-applikazzjoni tad-dispożizzjoni msemmija hawn fuq rigward l-istabbilimenti fuq skala iżgħar, huwa tal-parir illi l-Istati Membri nfushom jiġu awtorizzati li jikkonċedu din ir-rinunzja fil-każ tal-istabbilimenti li ma joqtlux aktar minn 75 bhima adulta tal-fart kull ġimgħa bħala medja annwali u fil-każ tal-karkassi tal-bhejjem mixtrija ħajjin min-negozjanti li jipprattikaw esklussivament il-kummerċ tal-bejgħ bl-imnut u maqtula għalihom b’kuntratt;
Billi fil-każijiet fejn stabbiliment approvat innifsu jneħħi l-għadam mill-karkassi kollha miksuba u kklassifikati, l-identifikazzjoni obbligatorju ma tibqa’ sservi l-ebda skop;
Billi l-klassifika għandha titwettaq mill-personal li għandhom il-kwalifiki meħtieġa attestati b’liċenzja jew b’approvazzjoni;
Billi l-fiduċja fil-klassifika trid tiġi vverifikata b’kontrolli effettivi mwettqa minn korpi pubbliċi jew privati li ma jkollhom l-ebda konnessjoni mal-biċċeriji li jispezzjonaw; billli jrid ikun possibli li jiġu ppenalizzati l-klassifiċi mhux korretti, b’mod partikolari billi tiġi revokata l-liċenzja tal-persuna responsabbli;
Billi l-Istati Membri għandhom ikunu obbligati li jgħarrfu lill-Kummissjoni bil-passi meħuda sabiex jiżguraw it-tħaris tar-Regolament (KEE) Nru 1186/90 u sabiex jiġu penalizzati l-kontravenzjonijiet rigward dan ir-Regolament b’mod partikolari;
Billi l-Kumitat Maniġerjali tal-laħam taċ-ċanga u tal-vitella ma tax opinjoni fil-limitu taż-żmien stabbilit mill-President tiegħu;
ADOTTAT DAN IR-REGOLAMENT:
Artikolu 1
1. L-identifikazzjoni riferita f’Artikolu 1(1) tar-Regolament (KEE) Nru 1186/90 rigward il-karkassi jew in-nofs karkassi kklassifikati skond l-iskala Komunitarja għall-klassifika tal-karkassi tal-bhejjem adulti tal-fart stabbilita bir-Regolament (KEE) Nru 1208/81 fi stabbilimenti approvati għandha titwettaq permezz ta’ marka li tindika l-kategorija u l-klassi tal-konformazzjoni u l-ħxuna.
Dan il-markar għandu jitwettaq bil-għoti ta’ timbru, billi tintuża linka li ma titħassarx u li mhix tossika skond metodu approvat mill-awtoritajiet kompetenti nazzjonali; l-ittri u ċ-ċifri ma jridux ikunu anqas minn żewġ ċentimetri għolja. Il-marki għandhom jiġu applikati rigward in-naħat ta’ wara fuq il-muskolu tal-ġenbejn fil-livell tar-raba’ għadma tas-sinsla fuq il-ġenbejn u rigward in-naħat ta’ quddiem, fuq il-brisketta bejn 10 u 30 ċentimetri mit-tarf tal-qatgħa tal-isternum. Madankollu, l-Istati Membri jistgħu jistabbilixxu pożizzjonijiet oħra fuq kull waħda mill-erba partijiet tal-karkassa sakemm jgħarrfu lill-Kummissjoni minn qabel.
2. Mingħajr preġudizzju għal Artikolu 4(3)(d) tar-Regolament (KEE) Nru 859/89 u Artikolu 2(2) tar-Regolament tal-Kummissjoni (KEE) Nru 3445/90 [5], l-Istati Membri jistgħu jawtorizzaw il-bdil tal-markar bl-użu tat- tikketti bil-kondizzjonijiet li ġejjin:
- it-tikketti jistgħu jinżammu u jitwaħħlu biss fl-istabbilimenti approvati li joqtlu l-bhejjem; dawn it-tikketti jridu jkunu ta’ daqs mhux anqas minn 5 × 10 ċm;
- b’żieda mal-ħtiġiet imsemmija fil-paragrafu 1, it-tikketti jridu jindikaw in-numru tal-approvazzjoni tal-biċċerija, l-identifikazzjoni jew in-numru tal-qatla tal-bhima, id-data tal-qatla u l-piż tal-karkassa;
- l-indikazzjonijiet riferiti fit-tieni inċiż għandhom ikunu legibbli perfettament u ma għandu jiġi permess l-ebda bdil;
- it-tikketti jridu jkunu tal-kwalità li ma jistgħux jiġu mbagħbsa u mwaħħla fis-sod fuq kull waħda mill-erba’ partijiet tal-karkassa fil-postijiet iddefiniti fil-paragrafu 1.
3. Il-marki u t-tikketti ma jridux jitneħħew qabel ma l-kwarti tal-karkassa jitneħħielhom il-għadam.
4. Il-kategorija għandha tiġi indikata skond Artikolu 3(1) tar-Regolament (KEE) Nru 1208/81.
Artikolu 2
1. Fuq it-talba ta’ Stat Membru, il-Kummissjoni tirrinunzja għall-obbligi li jirrigwardaw il-klassifika tal-karkassi tal-bhejjem adulti tal-fart iddikjarata f’Artikolu 1 tar-Regolament (KEE) Nru 1186/90 għall-istabbilimenti approvati li joqtlu numru żgħir biss ta’ bhejjem adulti tal-fart kull ġimgħa bħala medja annwali; meta tieħu d-deċiżjoni tagħha, il-Kummissjoni għandha tqis l-evoluzzjoni tal-kapaċità tal-biċċeriji, l-organizzazzjoni tal-ħidmiet tal-klassifika u l-mira tal-armonizazzjoni gradwali f’dan il-qasam.
Ir-rinunzja jrid ikollha perjodu limitat taż-żmien tal-validità.
2. Mingħajr preġudizzju għall-ewwel paragrafu, l-Istati Membri jistgħu jiddeċiedu illi l-ħtiġiet dwar il-klassifika tal-karkassi tal-bhejjem adulti tal-fart stabbiliti f’Artikolu 1 tar-Regolament (KEE) Nru 1186/90 ma għandhomx ikunu obbligatorji:
- għall-istabbilimenti approvati li ma joqtlux aktar minn 75 bhima adulta tal-fart kull ġimgħa bħala medja annwali,
- għall bejjiegħa bl-imnut li jixtru l-bhejjem ħajjin u li joqtluhom fuq kuntratt akkont tagħhom.
3. L-obbligi li għandhom x’jaqsmu ma’ l-identifikazzjoni tal-karkassi tal-bhejjem adulti tal-fart iddikjarati f’Artikolu 1 ma għandhomx japplikaw għall-biċċeriji approvati li huma stess ineħħu l-għadam l-karkassi miksuba.
Artikolu 3
1. L-Istati Membri għandhom jiżguraw illi l-klassifika ssir minn tekniċi kkwalifikati li jkunu kisbu liċenzja għal dan il-għan. Il-liċenzja tista tinbidel b’approvazzjoni mogħtija mill-Istat Membru meta din l-approvazzjoni tikkorrispondi għar-rikonoxximent ta’ kwalifika.
2. Il-klassifika fl-istabbilimenti koperti b’Artikolu 1 tar-Regolament (KEE) Nru 1186/90 għandha tiġi ċċekkjata fuq il-post mingħajr twissija minn qabel minn korp indipendenti mill-biċċerija. Il-kontrolli jridu jitwettqu mill-inqas darbtejn kull tliet xhur fl-istabbilimenti kollha approvati li jħaddmu klassifika u jridu jkollhom x’jaqsmu ma’ mill-inqas 30 karkassa magħżula bl-addoċċ. Madankollu, fil-każ tal-istabbilimenti approvati riferiti fl-ewwel inċiż ta’ Artikolu 2(2), il-frekwenza ta’ dawn l-inspezzjonijiet tista titnaqqas għal darba biss kull tliet xhur.
Fil-każijiet fejn jiġi aċċertat numru sinifikanti ta’ klassifikazzjonijiet ħżiena jew ta’ identifikazzjonijiet li ma jikkonformawx mar-regoli matul dawn l-ispezzjonijiet, in-numru tal-karkassi spezzjonati u l-frekwenza tal-ispezzjonijiet fuq il-post għandhom jiġu miżjuda u l-liċenzja pprovvduta fil-paragrafu ta’ qabel tista’ tiġi rrevokata.
3. L-Istati Membri għandhom jgħarrfu lill-Kummissjoni bil-miżuri meħuda sabiex jiġi applikat Artikolu 3 tar-Regolament (KEE) Nru 1186/90 u bil-penali għall-kontravvenzjonijiet bħal, b’mod partikolari, il-falsifika u l-użu ħażin tat-timbri u tat-tikketti, jew fejn il-klassifika ssir minn ħaddiema mhux liċenzjati.
Artikolu 4
Dan ir-Regolament għandu jidħol fis-seħħ fl-1 ta’ Ġunju 1991.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-13 ta’ Frar 1991.

Labels: 12
17
6